На основу Закона о потврђивању споразума о зајму (Пројекат „Чиста енергија и енергетска ефикасности за грађане у Србији“) између Републике Србије и Међународне банке за обнову и развој („Службени гласник РС - Међународни уговориˮ, број 6/22), Уговора о суфинансирању програма енергетске санације породичних кућа и станова који спроводи Општина Сента бр. 30-1-25/2023-IV-04 од 20. јула 2023. године, члана 18. Правилника о суфинансирању мера енергетске санације породичних кућа и станова у оквиру пројекта „Чиста енергија и енергетска ефикасности за грађане у Србији“ бр. 04-30-1-25/3/2023-IV од 01. августа 2023. године, Јавног позива за учешће директних корисника (привредних субјеката) у спровођењу мера енергетске санације породичних кућа и станова на територији општине Сента бр. 04-30-1-25/4/2023-IV од 22. августа 2023. године, Председник општине Сента дана 05. октобра 2023. године доноси

**ОДЛУКУ**

**О РАСПИСИВАЊУ ЈАВНОГ ПОЗИВА ЗА ДОДЕЛУ БЕСПОВРАТНИХ СРЕДСТАВА КРАЈЊИМ КОРИСНИЦИМА (ГРАЂАНИМА) ЗА СУФИНАНСИРАЊЕ МЕРА ЕНЕРГЕТСКЕ САНАЦИЈЕ ПОРОДИЧНИХ КУЋА И СТАНОВА НА ТЕРИТОРИЈИ ОПШТИНЕ СЕНТА У 2023. ГОДИНИ**

и расписује

**ЈАВНИ ПОЗИВ**

**ЗА ДОДЕЛУ БЕСПОВРАТНИХ СРЕДСТАВА КРАЈЊИМ КОРИСНИЦИМА (ГРАЂАНИМА) ЗА СУФИНАНСИРАЊЕ МЕРА ЕНЕРГЕТСКЕ САНАЦИЈЕ ПОРОДИЧНИХ КУЋА И СТАНОВА НА ТЕРИТОРИЈИ ОПШТИНЕ СЕНТА**

**У 2023. ГОДИНИ**

У складу са чланом 18. Правилника,расписује се Јавни позив за доделу бесповратних средстава крајњим корисницима (грађанима) за суфинансирање мера енергетске санације породичних кућа и станова на територији општине Сента у 2023. години (у даљем тексту: Јавни позив). Мере енергетске санације спроводе се кроз сарадњу са привредним субјектима који се баве производњом, услугама и радовима на енергетској санацији стамбених објеката.

Циљ спровођења мера енергетске санације породичних кућа и станова је унапређење енергетске ефикасности у стамбеном сектору и повећано коришћење обновљивих извора енергије у домаћинствима на територији општине Сента.

**I. ПРЕДМЕТ СУФИНАНСИРАЊA МЕРА ЕНЕРГЕТСКЕ САНАЦИЈЕ**

Предмет Јавног позива је спровођење следећих мера енергетске ефикасности:

**1) ЗАМЕНА СПОЉНИХ ПРОЗОРА И ВРАТА И ДРУГИХ ТРАНСПАРЕНТНИХ ЕЛЕМЕНАТА ТЕРМИЧКОГ ОМОТАЧА У ПОРОДИЧНИМ КУЋАМА И СТАНОВИМА**

Ова мера обухвата и пратећу опрему за прозоре/врата, као што су окапнице, прозорске даске, ролетне, капци и др., као и пратеће грађевинске радове на демонтажи и правилној монтажи прозора/врата, као што је демонтажа старих прозора/врата и одвоз на депонију, правилна монтажа прозора, обрада око прозора/врата, глетовање, обрада ивица и кречење око прозора/врата са унутрашње стране. Спољна столарија (ПВЦ, дрво, алуминијум) са следећим минималним техничким карактеристикама (U-коефицијент пролаза топлоте):

- U≤ 1.3 W/m2К за остакљење прозора и балконских врата;

- U≤ 1.3 W/m2К за профиле прозора и балконских врата;

- U≤ 1.6 W/m2К за врата ка негрејаним просторима.

**2) ПОСТАВЉАЊЕ ТЕРМИЧКЕ ИЗОЛАЦИЈЕ СПОЉНИХ ЗИДОВА, ПОДОВА НА ТЛУ И ОСТАЛИХ ДЕЛОВА ТЕРМИЧКОГ ОМОТАЧА ПРЕМА НЕГРЕЈАНОМ ПРОСТОРУ У ПОРОДИЧНИМ КУЋАМА**

У оквиру ове мере могуће је извршити набавку и уградњу материјала за термичку изолацију спољних зидова/подова са свим слојевима потребним за употребу као што су лепкови, рабиц мрежица, фолије, цементна кошуљица, хидроизолација, завршни слој зида или пода. Овом мером је неопходно испунити следеће критеријуме енергетске ефикасности:

- минимална дебљина термичке изолације на спољним зидовима мора износити 10 цм, осим ако не постоји техничка могућност да се постави та дебљина изолације.

**3) ПОСТАВЉАЊЕ ТЕРМИЧКЕ ИЗОЛАЦИЈЕ ИСПОД КРОВНОГ ПОКРИВАЧА ИЛИ ТАВАНИЦЕ У ПОРОДИЧНИМ КУЋАМА**

У оквиру ове мере могуће је извршити и уградњу и набавку материјала за термичку изолацију крова или таванице изнад грејаног простора на породичним кућама. Ова мера може обухватити, у случају да је оштећен кровни покривач и хидроизолациони кровни систем, и грађевинске радове на замени оштећене хидроизолације и других оштећених слојева кровног покривача, као и лимарске радове, али не и радове на замени конструктивних елемената крова. Овом мером је неопходно испунити следеће критеријуме енергетске ефикасности:

- минимална дебљина термичке изолације крова или таванице изнад грејаног простора мора износити 20 цм, осим ако не постоји техничка могућност да се постави та дебљина изолације.

**4) ЗАМЕНА ПОСТОЈЕЋЕГ ГРЕЈАЧА ПРОСТОРА НА ЧВРСТО ГОРИВО, ТЕЧНО ГОРИВО ИЛИ ЕЛЕКТРИЧНУ ЕНЕРГИЈУ (КОТАО ИЛИ ПЕЋ) ЕФИКАСНИЈИМ КОТЛОМ НА\_ГАС У ПОРОДИЧНИМ КУЋАМА**

У оквиру ове мере могуће је извршити замену постојећег грејача простора и набавку и инсталацију ефикаснијег котла на природни гас у породичним кућама. Овом мером није предвиђено финансирање уградње гасне инсталације.

Овом мером је неопходно испунити следеће критеријуме енергетске ефикасности:

- минимални степен корисности котла (грејача простора) који користи природни гас (кондензациони котао) мора бити најмање 90%. Котао мора бити опремљен прописима предвиђеним функцијама сигурности и функцијом аутоматске регулације, као што је регулација температуре у разводном воду и слично.

**5) ЗАМЕНА ПОСТОЈЕЋЕГ ГРЕЈАЧА ПРОСТОРА НА ЧВРСТО ГОРИВО, ТЕЧНО ГОРИВО ИЛИ ЕЛЕКТРИЧНУ ЕНЕРГИЈУ (КОТАО ИЛИ ПЕЋ) ЕФИКАСНИЈИМ КОТЛОМ НА БИОМАСУ У ПОРОДИЧНИМ КУЋАМА**

У оквиру ове мере могуће је извршити замену постојећег грејача простора и набавку и инсталацију ефикаснијег котла на биомасу (дрвни пелет, брикет, сечка). Овом мером је неопходно испунити следеће критеријуме енергетске ефикасности:

- минимални степен корисности котла на биомасу (грејач простора) (дрвни пелет, брикет, сечка) мора бити најмање 85%. Котао мора бити опремљен прописима предвиђеним функцијама сигурности и функцијом аутоматске регулације, као што је регулација температуре у разводном воду и слично.

**6) УГРАДЊА ТОПЛОТНИХ ПУМПИ У ПОРОДИЧНИМ КУЋАМА**

У оквиру ове мере предвиђена је уградња следећих топлотних пумпи: топлотна пумпа ваздух-ваздух, топлотна пумпа ваздух-вода, топлотна пумпа земља-вода (са хоризонталним колекторима или са геосондама) или топлотна пумпа вода-вода. При примени ове мере није обавезна замена постојећег котла или пећи. Топлотна пумпа мора да има минимални SCOP (сезонски коефицијент грејања) према извору топлотне енергије:

- Ваздух, више од 3,4;

- Земља, више од 4,0;

- Вода, више од 4,5.

**7) ЗАМЕНЕ ПОСТОЈЕЋЕ ИЛИ УГРАДЊА НОВЕ ЦЕВНЕ МРЕЖЕ, ГРЕЈНИХ ТЕЛА И ПРАТЕЋЕГ ПРИБОРА У ПОРОДИЧНИМ КУЋАМА**

Ова мера се састоји од замене/уградње: (I) електронски регулисаних циркулационих пумпи, (II) изолације цевне мреже, (III) грејних тела као што су радијатори, „fan-coil“ апарати, цеви подног грејања и сл., укључујући термостатске вентиле, (IV) система регулације и контролних уређаја (балансних вентила, разделника, регулатора протока) и (V) уређаја за мерење топлоте, као што су калориметри. Ова мера се може применити само заједно са неком од појединачних мера из става 1, тачка 4) или 5) или 6) из овог одељка или пакета који садржи наведене мере. Мера ће се суфинансирати са уделом до 50% бесповратних средстава, ако се примењује са неком од наведених појединачних мера или одговарајућим уделом у случају примене основног, стандардног или напредног пакета.

**8) УГРАДЊА СОЛАРНИХ КОЛЕКТОРА У ИНСТАЛАЦИЈУ ЗА ЦЕНТРАЛНУ ПРИПРЕМУ ПОТРОШНЕ ТОПЛЕ ВОДЕ У ПОРОДИЧНИМ КУЋАМА**

**9) УГРАДЊА СОЛАРНИХ ПАНЕЛА И ПРАТЕЋЕ ИНСТАЛАЦИЈЕ ЗА ПРОИЗВОДЊУ ЕЛЕКТРИЧНЕ ЕНЕРГИЈЕ ЗА СОПСТВЕНЕ ПОТРЕБЕ, УГРАДЊЕ ДВОСМЕРНОГ МЕРНОГ УРЕЂАЈА ЗА МЕРЕЊЕ ПРЕДАТЕ И ПРИМЉЕНЕ ЕЛЕКТРИЧНЕ ЕНЕРГИЈЕ И ИЗРАДЕ НЕОПХОДНЕ ТЕХНИЧКЕ ДОКУМЕНТАЦИЈЕ И ИЗВЕШТАЈА ИЗВОЂАЧА РАДОВА НА УГРАДЊИ СОЛАРНИХ ПАНЕЛА И ПРАТЕЋЕ ИНСТАЛАЦИЈЕ ЗА ПРОИЗВОДЊУ ЕЛЕКТРИЧНЕ ЕНЕРГИЈЕ КОЈИ СУ У СКЛАДУ СА ЗАКОНОМ НЕОПХОДНИ ПРИЛИКОМ ПРИКЉУЧЕЊА НА ДИСТРИБУТИВНИ СИСТЕМ, У ПОРОДИЧНИМ КУЋАМА**

Снага соларних панела не може бити већа од одобрене снаге мерног места, која је наведена у рачуну за утрошену електричну енергију, а максимално до или једнако 10,8 kw.

**10) ИЗРАДА ТЕХНИЧКЕ ДОКУМЕНТАЦИЈЕ У СКЛАДУ СА ПРИЛОГОМ 4**

Ова мера се може применити само заједно са неком од појединачних мера под тач. 1) -6) или тачком 8) и у оквиру пакета мера, ако је у складу са Прилогом 2 неопходна израда техничке документације ради издавања акта којим се одобрава извођење радова. Мера ће се суфинансирати са уделом до 50% бесповратних средстава, ако се примењује са неком од наведених појединачних мера или одговарајућим уделом у случају примене основног, стандардног или напредног пакета.

Све наведене мере су примењиве за породичне куће, а за станове се може применити само мера наведена под тачком 1).

Мере под тачкама 7) и 10) се не убрајају у појединачне мере јер нису предвиђене за самосталну примену.

**II. КОРИСНИЦИ БЕСПОВРАТНИХ СРЕДСТАВА**

Крајњи корисници бесповратних средстава су домаћинства која станују у породичним кућама и становима (у даљем тексту: објекат).

**III. ВИСИНА БЕСПОВРАТНИХ СРЕДСТАВА**

Укупно планирана бесповратна средства које Општина Сента заједно са средствима Министарства додељује путем овог позива износе 8 милиона динара.

Општина Сента има право да повећа износ бесповратних средстава из става 1. овог одељка у складу са уговором о суфинансирању програма енергетске санацијe закљученим са Министарством рударства и енергетике.

За сваку од мера енергетске санације ограничена су максимална укупна средства подстицаја, а крајњи корисник је дужан да обезбеди разлику до пуног износа укупне вредности појединачног пројекта.

Максимални удео бесповратних средстава за појединачне мере из одељка I. Јавног позива износи до 50% од укупне вредности пројекта.

Поред могућности пријаве за појединачну меру/мере, грађани имају могућност пријаве за један од пакета мера са вишим уделом бесповратних средстава. Предвиђена су три пакета мера: основни, стандардни и напредни. Смисао основног пакета је додатни подстицај смањењу потрошње енергије за грејање. Применом стандардног пакета додатно се подстиче смањење загађења ваздуха и емисије СО2, док се у напредном пакету највиши удео бесповратних средстава даје за примену соларне енергије као обновљивог вида енергије. Максимални удео бесповратних средстава за пакете износи:

* Основни пакет обухвата примену најмање две мере из одељка I. тач. 1), 2) и 3) Јавног позива и ако је предвиђено Прилогом 2 меру израде техничке документације из одељка I. тачка 10) Јавног позива. За примену основног пакета мера предвиђено је одобравање бесповратних средстава крајњем кориснику до 55% од укупне вредности пројекта;
* Стандардни пакет чини основни пакет коме је придодата мера 4) или мера 5) или мера 6) и/или 7) из одељка I. Јавног позива. За примену стандардног пакета мера предвиђено је одобравање бесповратних средстава крајњем кориснику до 60% од укупне вредности пројекта*;*
* Напредни пакет чини стандардни пакет коме је придодата мера 8) и/или мера 9) из одељка I. Јавног позива. За примену напредног пакета мера предвиђено је одобравање бесповратних средстава крајњем кориснику до 65% од укупне вредности пројекта.

Максимални износи бесповратних средстава по мерама енергетске ефикасности и пакетима (са израдом техничке документације ако је потребна) дати су у Табели 1. и Табели 2. одвојено за породичне куће и за станове:

**Табела 1.** - Максимални износи бесповратних средстава по мерама енергетске ефикасности и пакетима (са израдом техничке документације ако је потребна) **за породичне куће**

|  |  |  |  |  |  |
| --- | --- | --- | --- | --- | --- |
| МЕРЕ ЕНЕРГЕТСКЕ САНАЦИЈЕ из одељка I. Јавног позива | | МАКСИМАЛНИ ИЗНОСИ БЕСПОВРАТНИХ СРЕДСТАВА | | | |
| Појединачна мера (макс.50%) | Основни пакет (макс.55%) | Стандардни пакет (макс. 60%) | Напредни пакет (макс.65%) |
| 1) | Замена спољних прозора и врата | 160.000 | 176.000 | 192.000 | 208.000 |
| 2) | Изолација фасаде | 250.000 | 275.000 | 300.000 | 325.000 |
| 3) | Изолација крова | 250.000 | 275.000 | 300.000 | 325.000 |
| 4) | Уградња котла на гас | 90.000 |  | 108.000 | 117.000 |
| 5) | Уградња котла на пелет | 120,000 |  | 144.000 | 156.000 |
| 6) | Уградња топлотне пумпе: |  | | | |
| Ваздух-ваздух | 190.000 |  | 228.000 | 247.000 |
| Ваздух-вода | 350.000 |  | 420.000 | 455.000 |
| Вода-вода | 400.000 |  | 480.000 | 520.000 |
| Земља-вода | 400.000 |  | 480.000 | 520.000 |
| 7)\* | Замена или уградња нове инсталације | 150.000 |  | 180.000 | 195.000 |
| 8) | Уградња соларних колектора за припрему ПТВ | 160.000 |  |  | 208.000 |
| 9) | Уградња соларних панела за електричну енергију | 420.000 |  |  | 546.000 |
| 10)\*\* | Израда техничке документације: |  | | | |
| Архитектонско-грађевински пројекат | 24.000 | 26.400 | 28.800 | 31.200 |
| Пројекат машинства | 24.000 |  | 28.800 | 31.200 |
| Елаборат енергетске ефикасности | 18.000 | 19.800 | 21.600 | 23.400 |
| Технички опис и попис радова | 10.000 | 11.000 | 12.000 | 13.000 |
| Енергетски пасош | 18.000 | 19.800 | 21.600 | 23.400 |

Напомене:

\*Мера замена или уградња нове инсталације грејања не може бити примењена самостално већ искључиво уз неку од мера 4), 5) или 6), без обзира да ли се подноси пријава за појединачну меру/мере или пакет мера.

\*\* Мера израде техничке документације не може бити примењена самостално, већ искључиво уз неку од мера 1)-6) или 8), под условом да је наведена у Прилогу 2. У том случају додељују се бесповратна средства без обзира да ли се ова мера примењује уз појединачну меру 1) - 6) или 8) или у оквиру пакета.

**Табела 2.** - Максимални износи бесповратних средстава по мерама енергетске ефикасности (са израдом техничке документације ако је потребна) **за станове**

|  |  |  |
| --- | --- | --- |
| МЕРЕ ЕНЕРГЕТСКЕ САНАЦИЈЕ из одељка I. Јавног позива | | МАКСИМАЛНИ ИЗНОСИ БЕСПОВРАТНИХ СРЕДСТАВА |
| 1) | Замена спољних прозора и врата | 120.000 |

Износ бесповратних средстава за појединачну меру или за меру укључену у пакет се израчунава на основу максималног удела бесповратних средстава (појединачна мера/мере 50%, основни пакет 55%, стандардни пакет 60% и напредни пакет 65%), али не може бити већи од наведених максималних износа тих средстава по мерама и пакетима енергетске ефикасности из Табеле 1. и Табеле 2.

**IV. УСЛОВИ ЗА ДОДЕЛУ БЕСПОВРАТНИХ СРЕДСТАВА ПОДСТИЦАЈА ЗА ЕНЕРГЕТСКУ САНАЦИЈУ СТАМБЕНИХ ОБЈЕКТА**

Област енергетске ефикасности у зградарству регулисана је Законом о планирању и изградњи и пратећим правилницима.

Крајњи корисник који станује у породичној кући има право да се пријави за максимално две појединачне мере из тач. 1) - 6), 8) и 9) из одељка I. Јавног позива или за пакет мера из одељка III, став 5.

Крајњи корисник који станује у стану има право да се пријави за меру под тачком 1) из одељка I. Јавног позива.

За меру из поглавља I. тачкa 2) Јавног позива средства подстицаја за термичку изолацију неће се одобравати за појединачне етаже стамбених објеката. Уколико стамбени објекат има два или више власника, пријаву подноси један од власника уз писану сагласност осталих власника. Сутерени чији је фасадни зид обложен каменом или сличним материјалом не морају се термички изоловати.

Двојни објекти различитих власника као и објекти у низу третирају се као засебни објекти.

За меру из поглавља I. тачкa 1) Јавног позива, средства ће се одобравати за замену комплетне дотрајале столарије челичних или дрвених профила. Изузетно, за стамбене објекте са више етажа једног власника, средства се могу користити за замену столарије на једној или свим етажама, с тим да замена столарије на свакој од етажа мора бити комплетна.

Средства се неће одобравати за набавку улазних врата стамбених објеката која нису у директној вези са грејаним простором.

За меру из поглавља I. тачкa 4) Јавног позива, средства подстицаја се могу доделити уз приложену потврду Јавног предузећа „Елгас“ Сента која потврђује могућност прикључења објекта подносиоца на гасоводну мрежу.

За меру из поглавља I. тачкa 8) и 9) Јавног позива, средства подстицаја се могу доделити уз приложену потврду о постојању техничких могућности за постављање потребног броја соларних колектора односно панела издату од стране привредног субјекта чији се предмер и предрачун прилаже. Подносилац пријаве може поднети пријаву за мере из поглавља I. тачкa 8) и 9) Јавног позива, само уколико је објекат у потпуности енергетски саниран (претходно реализоване мере од 1) – 7)), у супротном пријава се не разматра.

Неће се одобравати додела бесповратних средстава за замену постојећих грејача простора (котао и пећ) на природни гас и котлова на биомасу (пелет, брикет и сечка).

Средства се неће одобравати за енергетску санацију пословног простора или било каквог другог нестамбеног простора.

Крајњи корисник има право да поднесе само једну пријаву за домаћинство, при чему домаћинство може обухватити више појединачних стамбених објеката, на истој локацији и на истој катастарској парцели.

**V. УСЛОВИ ПРИЈАВЕ НА ЈАВНИ ПОЗИВ**

Право учешћа на Јавном позиву имају крајњи корисници који станују у објектима и испуњавају следеће услове:

1. да је објекат легално изграђен;
2. да је подносилац пријаве власник непокретности за коју се подноси пријава или плодоуживалац (у случају права плодоуживања приложити сагласност власника непокретности) и да живи у породичној кући или у стану на територији општине Сента за који се подноси пријава (фотокопије личне карте или очитана лична карта уколико је са чипом);
3. да се у објекту станује током целе године;
4. да је измирио доспеле обавезе по основу пореза на имовину.

Право учешћа на Јавном позиву немају следећа лица:

1. грађани којима су одобрена бесповратна средства за реализацију мера енергетске санације у 2021. и 2022. години;
2. чланови Комисије за реализацију мера енергетске санације у општини Сента.

**VI. НЕПРИХВАТЉИВИ ТРОШКОВИ**

Неприхватљиви трошкови – трошкови који неће бити финансирани овим Јавним позивом су:

1. трошкови радова, набавка материјала и опрема који настану пре првог обиласка комисије за реализацију мера енергетске санације Општине Сента (у даљем тесту: Комисија);
2. трошкови који су у вези са набавком опреме: царински и административни трошкови;
3. трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита и сл.;
4. рефундација трошкова за већ набављену опрему и извршене услуге (плаћене или испоручене);
5. трошкови за набавку опреме коју крајњи корисник сам производи или услуге које извршава;
6. други трошкове који нису у складу са мерама енергетске санације.

**VII. ОБАВЕЗНА ДОКУМЕНТАЦИЈА УЗ ПРИЈАВУ НА ЈАВНИ ПОЗИВ**

Пријава на јавни позив обавезно садржи:

1. потписан и попуњен Пријавни образац за суфинансирање мера енергетске ефикасности *(Прилог 1)* са попуњеним подацима о мери/пакету за који се конкурише и о стању грађевинских (фасадних) елемената и грејног система објекта;
2. доказ о власништву:

* извод из листа непокретности за предметну непокретност (преузети са линка: <https://rgz.gov.rs/usluge/ekatastar/ekatastar-javni-pristup>) из кога несумњиво произилази да је подносилац пријаве власник објекта;
* уколико има више од једног власника објекта или пријаву подноси лице које је носилац права плодоуживања, потребно је доставити писану сагласност осталих власника приликом подношења пријаве, оверену код јавног бележника, односно другог надлежног органа *(Прилог 2)*;

1. доказ о легалности објекта:
   * употребна дозвола или
   * решење о озакоњењу или
   * извод из листа непокретности из кога произилази да је објекат уписан у складу са прописима о изградњи;
2. фотокопије личних карата или очитане личне карте за сва физичка лица која живе на адреси објекта за коју се подноси пријава. За малолетна лица доставити фотокопије здравствених књижица;
3. фотокопију рачуна за утрошену електричну енергију у претходном месецу (последњи издати рачун), ради доказа да се у пријављеном стамбеном објекту станује током целе године (минимална потрошња не може бити мања од 30 kWh месечно);
4. потврда Локалне пореске администрације Општинске управе општине Сента о измирењу обавеза (о измиреној пореској обавези пореза на имовину власника некретнине, о измиреној накнади за заштиту животне средине власника некретнине, о измиреној накнади за коришћење грађевинског земљишта власника некретнине);
5. За меру из поглавља I. тачкa 4) Јавног позива, потврду о могућности прикључења на гасоводну мрежу коју издаје Јавно предузеће Елгас Сента;
6. За меру из поглавља I. тачкa 8) и 9) Јавног позива, потврду о постојању техничких могућности за постављање потребног броја соларних колектора односно панела издату од стране привредног субјекта чији се предмер и предрачун прилаже;
7. предмер и предрачун/ профактура за материјал и опрему са уградњом издата од привредног субјекта са листе директних корисника (привредних субјеката) коју је објавила Општина Сента, а који су издати након објављивања овог јавног позива;
8. потписана изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања *(Прилог 3).*

Напомена: сви документи који се прилажу као обавезна документација уз пријаву, морају бити издати након датума објављивања овог јавног позива.

**VIII. ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ**

Конкурсна документација за Јавни позив може се преузети на интернет страници Општине Сента: [www.zenta-senta.co.rs](http://www.zenta-senta.co.rs) или у пријемној канцеларији Општине Сента, Главни трг 1, а која садржи:

1. Јавни позив;
2. Прилог 1 - Пријавни образац;
3. Прилог 2 - Сагласност власника и/или сувласника објекта;
4. Прилог 3 - Изјава о сагласности за прибављање података;
5. Прилог 4- Информација о потребној техничкој документацији за примену мера побољшања енергетске ефикасности и законској регулативи по којој се изводе мере енергетске санације.

**IX. МЕСТО И РОК ДОСТАВЈЬАЊА ПРИЈАВА**

Јавни позив ће трајати до утрошка средстава, а најдуже до 31.12.2023. године. Попуњени, потписани и одштампани пријавни образац и документација из поглавља VII. Јавног позива, достављају се у једном примерку у затвореној коверти са назнаком:

„ПРИЈАВА ЗА ЈАВНИ ПОЗИВ за суфинансирање мера енергетске санације породичних кућа и станова на територији општине Сента за 2023. годину - НЕ ОТВАРАТИ”, са именом, презименом и адресом пошиљаоца на полеђини коверте,

лично у пријемној канцеларији Општинске управе општине Сента или препоручено поштом на адресу: Општина Сента, Комисија за реализацију мера енергетске санације, н/р председници Комисије мр Драгани Радоњић, Главни трг 1, 24400 Сента.

За све додатне информације и обавештења у вези Јавног позива можете се обратити на контакт телефон 064-872-5383 или електронску адресу: energetska.efikasnost@zenta-senta.co.rs

Сва питања и одговори биће објављени на интернет страници Општине Сента.

**X. УТВРЂИВАЊЕ ИСПУЊЕНОСТИ УСЛОВА ЗА ДОДЕЛУ СРЕДСТАВА**

Комисија утврђује испуњеност услова за доделу бесповратних средстава на основу административне провере поднете документације из поглавља VII. Јавног позива и теренског обиласка ради увида у стање објекта и проверу података наведених у пријави на Јавни позив. Административно неуредне пријаве се одбацују решењем.

У току поступка утврђивања испуњености услова Комисија, може од подносиоца пријаве, према потреби, затражити додатну документацију и информације.

# **XI. ОДОБРАВАЊЕ БЕСПОВРАТНИХ СРЕДСТАВА ЗА ФИНАНСИРАЊЕ ПРОЈЕКАТА ЕНЕРГЕТСКЕ САНАЦИЈЕ**

Комисија разматра пријаве и у складу са условима из јавног позива, након административне провере, утврђује листу крајњих корисника за све мере енергетске ефикасности из јавног позива.

Листа крајњих корисника се објављује на интернет страници: www.zenta-senta.co.rs

На основу листе из става 2. овог члана, Комисија врши први теренски обилазак ради увида у стање објеката подносилаца са те листе, закључно са редним бројем подносиоца пријаве до којег су обезбеђена укупна финансијска средства за суфинансирање.

Уколико је Комисија приликом теренског обиласка из става 3. овог члана утврдила да подаци наведени у пријави нису истоветни са стањем на терену, Комисија га елиминише из листе и уместо њега спроводи теренски обилазак првог следећег на листи код кога није вршен теренски обилазак. Приликом теренског обиласка уз обавезно присуство подносиоца захтева, Комисија сачињава записник у два примерка, при чему један остаје подносиоцу пријаве, а један задржава Комисија. У записнику Комисија потврђује да ли су мере наведене у предмеру и предрачуну који је грађанин поднео приликом пријаве на јавни позив прихватљиве.

Након извршеног теренског обиласка, Комисија решењем утврђује испуњеност услова за доделу средстава и обавештава подносиоца пријаве.

На решење из става 1. овог члана којим је утврђено да нису испуњени услови за доделу бесповратних средстава, подносилац пријаве има право приговора Комисији у року од осам дана од дана доношења решења. Приговор се подноси у писарници Општинске управе.

Комисија је дужна да одлучи по приговорима из става 2. овог члана у року од 15 дана од дана пријема приговора.

У случају одбијања приговора из става 2. овог члана подносилац пријаве има право да поднесе приговор Општинском већу општине Сента у року од 8 дана од дана пријема одлуке по приговору из става 2. овог члана и о томе обавести Јединицу за имплементацију Пројекта „Чиста енергија и енергетска ефикасности за грађане у Србији“ образовану од стране Министарства рударства и енергетике (у даљем тексту: ЈИП).

Општинско веће је дужно да одлучи по приговорима из става 4. овог члана у року од 15 дана од дана пријема приговора.

Одлука Општинског већа је коначна.

На основу листе крајњих корисника из става 2. овог члана, решења из става 5. и 6. овог члана и одлука Општинског већа општине Сента о решавању приговора, Председник општине Сента доноси одлуке о додели бесповратних средстава крајњим корисницима за спровођење мера енергетске санације, а која чини основ за закључивање тројних уговора (Општина Сента, директни и крајњи корисник).

**XII. НАЧИН РЕАЛИЗАЦИЈЕ ДОДЕЉЕНИХ СРЕДСТАВА**

Комисија ће обезбедити активну комуникацију са ЈИП и одговарати на захтеве у смислу обезбеђивања примене стандарда Међународне банке за обнову и развој у испуњавању обавеза јединице локалне самоуправе дефинисаних у следећим документима:

1. „Правилник о раду на пројекту“;
2. „План ангажовања заинтересованих страна“;
3. „План преузимања обавеза из области животне средине и социјалних питања (ESCP)“;
4. „Оквир за управљање заштитом животне средине и социјалним утицајима пројекта (ESMF)“ и
5. „Контролна листа плана за управљање животном средином и социјалним питањима (ESMP)“.

Сва документа су доступна на интернет страници Министарства: (<https://www.mre.gov.rs>).

Након донетог решења из поглавља XI. став 1. Јавног позива којим се одобравају средства за финансирање пројеката енергетске санације потписује се тројни уговори између општине, привредног субјекта и домаћинства о реализацији пројекта енергетске санације.

Општина ће вршити пренос средстава искључиво привредним субјектима, а не домаћинствима, након што домаћинство уплати привредном субјекту целокупну своју обавезу и након завршетка реализације пројекта енергетске санације, односно након изведених радова на објекту.

Услов да се пренесу средства привредном субјекту из става 4. овог поглавља је извештај Комисије о обиласку објекта након завршених радова који треба да утврди да ли су радови изведени како је предвиђено предмером и предрачуном који је домаћинство предало приликом пријаве на овај јавни позив.

|  |  |
| --- | --- |
| Република Србија  Аутономна Покрајина Војводина  Општина Сента  Председник општине  Број: 30-1-25/12/2023-IV-04  Дана: 05. октобра 2023. године | Председник Општинског већа  Рудолф Цегледи, дипл.грађ.инж. |